b'\n_START_ARTICLE_\nElisabeth av Hessen-Darmstadt\n_START_SECTION_\nLiv og virke\n_START_PARAGRAPH_\nHun var gift med storfyrst Sergej Aleksandrovitsj av Russland, femte s\xc3\xb8nn av tsar Aleksander II av Russland og prinsesse Marie av Hessen-Darmstadt. Hun var eldre s\xc3\xb8ster av Alexandra, siste russiske keiserinne. Hun blei en kjent skikkelse i den russiske sosieteten p\xc3\xa5 grunn av sin skj\xc3\xb8nnhet, sjarm og arbeid blant fattige. _NEWLINE_Etter at kampstyrkene til Det sosialistrevolusjon\xc3\xa6re partiet myrda hennes ektemann med en dynamittbombe, gikk hun offentlig ut og tilgav mannens morder og pr\xc3\xb8vde \xc3\xa5 f\xc3\xa5 ham tilgitt av myndighetene. Hun valgte \xc3\xa5 bli nonne, og gav hjelp til Moskvas fattigste. _NEWLINE_I 1918 blei hun arrestert og deretter begravd levende av bolsjevikene. I 1981 blei Elisabeth kanonisert av den russisk-ortodokse kirke i utlandet, og i 1992 av Moskva-patriarkatet.'